|  |
| --- |
| 19. SJEDNICA GRADSKOG VIJEĆA GRADA POŽEGEIZVOD IZ ZAPISNIKAIzvod iz zapisnika sa 17. sjednice Gradskog vijeća Grada Požegeodržane 28. veljače 2023. godineTravanj 2023. |



R E P U B L I K A H R V A T S K A

POŽEŠKO-SLAVONSKA ŽUPANIJA

GRAD POŽEGA

Gradsko vijeće

KLASA: 024-02/23-01/1

URBROJ: 2177-1-02/01-23-4

Požega, 28. veljače 2023.

IZVOD IZ ZAPISNIKA

sa 17. sjednice Gradskog vijeća Grada Požege, održane dana, 28. veljače 2023. godine (utorak), s početkom u 16,00 sati, u Gradskoj vijećnici, Trg Sv. Trojstva 1, Požega.

SJEDNICI SU NAZOČNI: Matej Begić, Ivana Bouček, Hrvoje Ceranić, Miroslav Crnjac, Stjepan Golić, Tomislav Hajpek, Ante Kolić, Dijana Krpan, Valentina Matijašević, Josip Matković, Mitar Obradović, Miroslav Penava, Ivan Peharda, Silvija Sertić, Ivana Šimleša, Martina Vlašić Iljkić i dr.sc. Dinko Zima.

SJEDNICI NISU NAZOČNI: Magdalena Turkalj Čorak i Antonio Šarić.

OSTALI NAZOČNI: dr.sc. Željko Glavić, gradonačelnik, dr. sc. Borislav Miličević, zamjenik gradonačelnika, Ljiljana Bilen, pročelnica Upravnog odjela za samoupravu, Maja Petrović, pročelnica Upravnog odjela za društvene djelatnosti, Klara Miličević, pročelnica Upravnog odjela za imovinsko-pravne poslove, Andreja Menđel, pročelnica Upravnog odjela za komunalne djelatnosti i gospodarenje i Slavica Kruljac, pročelnica Upravnog odjela za financije i proračun te predstavnici sredstava za informiranje, Ivana Šimunović, voditeljica Službe za unutarnju reviziju i Domagoj Lovrić, direktor Komunalca Požega d.o.o.

LJILJANA BILEN - pročelnica Upravnog odjela za samoupravu Grada Požege proziva po abecednom redu izabrane vijećnike i konstatira da je na sjednici nazočno 17 vijećnika od ukupno 19 vijećnika Gradskog vijeća Grada Požege.

PREDSJEDNIK - konstatira da je na sjednici Gradskog vijeća Grada Požege postignut kvorum i da se može nastaviti s radom sjednice.

VIJEĆNIČKA PITANJA (u trajanju od 1/2 sata):

1. MITAR OBRADOVIĆ

Vijećnik Mitar Obradović postavlja pitanje gradonačelniku, a vezano za članak na 034 portalu koji optužuje gradonačelnika za navodno počinjenje kaznenog djela te zatim govori „Navodno da je na toj snimci vaš glas kako ste obećali nekome posao i da je to realizirano“. Vijećnika Obradovića zanima, ako gradonačelnik nije kriv za taj čin, zašto ne tuži spomenute medije te navodi „ja da nisam kriv, javno bi se očitao i tužio bi taj medij“.

GRADONAČELNIK

Gradonačelnik odgovara vijećniku kako je primijetio da se redovito na tom portalu objavljuju članci koji ga optužuju za razna navodna nezakonita djela te ističe kako je to bilo i u Saboru, zatim naglašava, da se do sada nije očitovao ni na jednu objavljenu konstrukciju te ističe kako ni sada ne planira odgovarati na optužbe te nadodaje da će na postupanje o optužbi zastupnice u Saboru odlučiti kada aktualna zastupnica ne bude imala imunitet. Zatim nastavlja, ako netko ima navodnu snimku, zna što mu je činiti i kakve su mu građanske dužnosti, pa neka se ponaša u skladu sa Zakonom.

1. TOMISLAV HAJPEK

Vijećnik Tomislav Hajpek postavlja pitanje kako se završio natječaj koji se odnosi na radove na Odmaralištu u Baškoj?

GRADONAČELNIK

Gradonačelnik prepušta riječ pročelnici Menđel.

ANDREJA MENĐEL

Pročelnica Menđel odgovara vijećniku kako je na stranicama Grada Požege objavljen postupak Jednostavne nabave te naglašava da je izbran ekonomski najpovoljniji ponuditelj, zatim nadodaje, da je s današnjim danom izvođač radova uveden u posao. Pročelnica također ističe da je baš danas izvršen obilazak terena te da su definirani temeljni elementi. Upućuje vijećnike da na stranicama Grada pregledaju Jednostavnu nabavu te da tamo mogu pronaći Odluke o odabiru.

1. MARTINA VLAŠIĆ ILJKIĆ

Vijećnica Martina Vlašić Iljkić javlja se za riječ i osvrće na medijske natpise i svoj govor u Saboru te se izjašnjava kako je govorom u Saboru nastojala ukazati da nakon onoga što se čita u medijima obično slijede potvrđene optužnice, pogotovo što se tiče lokalne sredine. Zatim nadodaje da želi da se od te radnje otkloni stigma, korupcija, nepotizam i sve ono što nažalost krasi naš Grad Požegu te ističe „zato sam upravo pozvala da se određene radnje poduzmu i očekivala sam da ćete se vi na to očitovati pošto ste prozvani te dodaje „Ukoliko vi smatrate, ja predlažem da ne morate čekati da mi saborski imunitet i mandat prestane, možete slobodno uputiti tužbu, a ja ću zatražiti proceduru skidanja saborskog imuniteta da vam se omogući da me tužite ukoliko smatrate da pod tim navodima imate nešto za reći, odnosno otkloniti svaku sumnju u vašu odgovornost o onom što stoji u tom medijskom članku, odnosno o onom govoru što sam ja rekla u Saboru“.

Zatim nadodaje, znate li o nepravomoćnoj presudi Darka Puljašića, kojom je osuđen na dvije godine bezuvjetno na zatvorsku kaznu u periodu od jedne godine, zbog krivotvorenja službene i poslovne isprave? Vijećnica ističe da ju zanima što stoji u presudi vezano za druge optužene, Grad Požegu, pročelnicu i druge koji su navedeni u optužnici te nadodaje kako smatra da građani trebaju znati koje su posljedice koje će snositi Grad Požega, već sada, iako je presuda nepravomoćna te kako će se to odraziti na korištenja europskih fondova.

GRADONAČELNIK

Gradonačelnik odgovara vijećnici da je odluka o odgovoru na medijske zapise njegova osobna odluka, zatim nadodaje ako se vijećnica smatra glasnogovornicom Portala i da misli da joj je to glavni zadatak u Saboru to ona mora sama građanima objasniti te napominje da to nije do njega. Gradonačelnik još jednom ističe kako nema što za dodati, te smatra da, ako je vijećnica govorila o tome da onda ona ima navodnu snimku te ju upućuje da uzme snimku, ode tamo gdje treba, preda snimku i problem je riješen. Gradonačelnik ističe kako do sada nije bježao od odgovornosti te neće ni sada, zatim nadodaje da bi i on sam mogao postaviti razna pitanja, npr. koliko ste imali radnog staža kada ste postali ravnateljica i po kojem je to Zakonu moguće, zatim naglašava kako neće postavljati pitanja te da to njega u pravilu ne zanima i nadodaje kako ima previše posla da bi se time bavio. Gradonačelnik ističe da samo daje primjer kako se može insinuirati na sve i svašta i nadodaje da bi bilo jako dobro kada bi oni koji bi mogli zaštititi Požegu od ružnih i upitnih medijskih natpisa zaista štitili Požegu i kada bi doista ono što znaju i u što su sigurni prijavljivali onima kojima treba prijaviti, a ne se uključivati u pogađanje medija - a po tim pogađanjima smo već poznati, ne samo za ovog mandata, nego godinama. Gradonačelnik u svezi nepravomoćne presude koju vijećnica spominje u svom pitanju kaže kako Grad nije dobio dokument te nepravomoćne presude pa ne može o tome nagađati ali da, koliko je njemu poznato iz informacije koju je dobio od predstavnice Grada na suđenju, nema subvencijske prijevare.

MATEJ BEGIĆ

Predsjednik Gradskog vijeća Matej Begić apelira da se poštuje Poslovnik i da se odgovori vežu uz postavljena pitanja te da se ne ide na teme koje nisu bitne za ovu sjednicu.

MARTINA VLAŠIĆ ILJKIĆ

Vijećnica Vlašić Iljkić odgovara gradonačelniku kako danas nije govorila o subvencijskoj prevari već o krivotvorenja službene i poslovne isprave te nadodaje kako misli da je to tako navodila i u Hrvatskom saboru te ističe kako je možda ranije kada je bila optužnica u tijeku - navodila subvencijsku prijevaru, ali danas nije. Vijećnica se zatim osvrće na radni staž koji je imala prije nego je postala ravnateljica, nadodaje da to je jasno i transparentno – „sedam godina sam imala radnog staža i u koliko Vi imate sumnje ikakve, da je nešto bilo nezakonito, ja ću se rado očitovati gdje treba“. Vijećnica zatim ističe kako je imenovana sukladno Zakonu o socijalnoj skrbi kao i njen nasljednik koji je također imao određeni broj godina radnog staža što je mogla propitivati te naglašava kako nije išla u tom smjeru.

1. dr. sc. DINKO ZIMA

Vijećnik Dinko Zima postavlja pitanje gradonačelniku vezano za lokaciju Adventa te ga zanima kako je zadovoljan s odazivom građana i kako bi prokomentirao rezultate ankete, gdje su građani željeli ovogodišnji advent?

GRADONAČELNIK

Gradonačelnik odgovara da nema komentara te ističe kako nema ni jedne lokacije koja bi 100 posto zadovoljila sve građane, zatim nadodaje kako uvijek ima onih koji su za i koji su protiv, a za ankete ističe kako ne zna po kojoj se metodologiji rade i koliko su točne. Gradonačelnik predlaže da bi bilo svrsishodnije pitati Turističku zajednicu, jer o tome oni vjerojatno imaju više informacija te nadodaje da njemu osobno, bar u nekom većem broju građani nisu ni hvalili ni grdili Advent, tako ni lokaciju održavanja adventa.

1. IVANA BOUČEK

Vijećnica Ivana Bouček postavlja pitanje vezano za Županijsku ulicu i napominje kako je Županijska ulica od velikog i važnog značaja za sve građane vezano uz svoju lokaciju i jako prometnu frekventnost i brojne institucije koje se u njoj nalaze te dodaje kako iz dana u dan svjedočimo tome da ulica infrastrukturno sve više propada, kolnik i nogostup su zreli za novo asfaltiranje jer su u ovom postojećem stanju neprikladni i opasni, kako za razna prometna vozila, tako i za pješake. Zatim naglašava kako „trideset godina gledamo zakrpavanje rupa, a od silnih zakrpa ulica sve više nalikuje nekoj kaldrmi, a rasvjeta u donjem dijelu ulice nerijetko nestaje, te stanari i poslovni prostori ostaju u potpunom mraku. Zašto je nedavno navučen sloj asfalta samo u dužni nekih 20-30 metara na početku ulice i u to ulupan novac - iako cijela ulica vapi za obnovom. Hoće li Županijska ulica biti infrastrukturno obnovljena u vrijeme trajanja vašeg mandata i hoćete li poduzeti korake da se zabrani prometovanje teškim kamionima i autobusima.“

GRADONAČELNIK

Gradonačelnik odgovara da je istina da je ulica zapuštena te dodaje kako je već dugo zapuštena i da se planiraju poduzeti određene mjere te prepušta riječ pročelnici Menđel.

ANDREJA MENĐEL

Pročelnica Menđel odgovara kako je bilo važno asfaltirati prvi dio ceste te ističe da su to bili nužni radovi da bi cesta uopće ove godine mogla biti prometna, jer je u lošem stanju. Nadodaje kako je napravljeno ono što je bilo nužno da bi cesta izdržala još jednu sezonu te također ističe da postojeća projektna dokumentacija nije zadovoljavajuća, a da se radi na izmjeni i dopuni projektne dokumentacije, gdje će biti uključena i javna rasvjeta te se dokumentacija također prilagođava budućoj zgradi arhiva, jer se tamo planira podrum, a temelj mora ići ispod postojeće ceste. Pročelnica naglašava kako je u planu u ovom mandatu završiti Županijsku ulicu.

IVANA BOUČEK

Vijećnica Ivana Bouček ističe kako stanuje u toj ulici i da je svim stanarima to od velikog značaja, kao i svim građanima s obzirom da se ulica nalazi u zoni kulturnog dobra te nadodaje kako se odgađanjem može doći do točke kada se neće moći predvidjeti buduće štete.

ANDREJA MENĐEL

Pročelnica Menđel odgovara da se ne radi o odgađanju, nego se nastoje što kvalitetnije izvesti radovi, zatim nadodaje, da se projekt izveo po postojećoj dokumentaciji neizbježno bi za godinu - dvije ponovno došlo do novih radova radi rješavanja nogostupa i rasvjete. Nadopunjenom projektnom dokumentacijom nastojati će se jednim zahvatom riješiti cijeli opseg ulice.

1. MITAR OBRADOVIĆ

Vijećnik Mitar Obradović postavlja pitanje gradonačelniku vezano uz isplatu naknade štete za elementarnu nepogodu, koja je propisana Kolektivnim ugovorom. Zatim nadodaje, kako su zaposlenici Dječjeg vrtića Požega tražili svoja prava vezano uz spomenutu naknadu te napominje da su dobili odbijenicu. Vijećnik ističe kako je on sam upozorio gradonačelnika da će vjerojatno uslijediti nekakav sudski postupak i da će Grad stoga pretrpjeti štetu te navodi kako je gradonačelnik na to odgovorio da nikada nije izgubio sud dok vijećnik tvrdi da to nije točno i nadodaje „rekli ste da ne mogu dobiti pravo na to i po dvije osnove, što nije točno. Sada su te zaposlenice sklopile sporazum s ravnateljicom na osnovi kojeg će to njima biti isplaćeno, uz plaćanje troškova postupka i moje pitanje je - tko će platiti troškove postupka?“

GRADONAČELNIK

Gradonačelnik odgovara vijećniku Obradoviću da moli da mu netko pokaže spomenutu odbijenicu te moli da mu netko pokaže što su to točno djelatnici Dječjeg vrtića Požega tražili. Zatim navodi da se u pravilu ne može tražiti isplata naknade štete za elementarnu nepogodu po dvije osnove te nadodaje da su institucije isplaćivale određene naknade i ističe kako Grad sigurno ne bi odbio utemeljen zahtjev. Gradonačelnik zatim navodi „Međutim, Gradu nikad nije dostavljena dokumentacija koju su sindikati trebali dostaviti. U dokumentaciji ne može biti - padala je kiša, pretrpjeli smo štetu, dajte nam jednu plaću. U dokumentaciji treba biti navedeno što, gdje, tko je vlasnik i procjena kolika je šteta i nakon toga bi sigurno dobili neki odgovor. Međutim, nije Grad taj koji bi trebao pisati zahtjev. Oni su sada dostavili zahtjev svom poslodavcu, dakle Dječjem vrtiću Požega, taj zahtjev Dječji vrtić obrađuje, hoće li se ili neće isplatiti, ja se u to ne miješam. Ravnateljica koja će to isplatiti ili neće isplatiti zna što radi - ako isplati i kakvu dokumentaciju treba imati, vjerojatno se propitala. Grad je imao obvezu riješiti zahtjev svojih zaposlenika, a zaposlenici gradskih ustanova su se trebali obratiti svojoj ustanovi. Ništa odbio nisam, niti je Grad odbio bilo koji zahtjev, niti je dobio zahtjev na temelju kojeg bi mogao isplatiti bilo što, a tu ima i dodatan problem da je Kolektivnim ugovorom, koji je potpisan u četvrtom mjesecu 2021. godine, koji kaže - Da u slučaju elementarne nepogode, zaposleniku pripada jedna plaća. Volio bih da mi netko objasni kako isplatiti nekome tko ima štetu od 1.000,00 kn - isplatiti 5.000,00 kn naknadu štete. Radi li tu poslodavac nekakvu pogrešku ili se to može, ja ne znam na to pitanje odgovoriti, ali kako nisam dobio zahtjev nisam morao na to pitanje odgovarati. To će ravnateljica morati sada riješiti, morat će se odlučiti što će s tim, ima pravnika kojeg može konzultirati - pa će tako napraviti, Grad tu nema ni za ni protiv, a ni uputa.“

MITAR OBRADOVIĆ

Vijećnik Obradović odgovara kako smatra da to nisu istinite tvrdnje, nadodaje da je gradonačelnik istaknuo na Vijeću da nemaju pravo dobiti po dvije osnove te da je spreman za sudski postupak ako do toga dođe. Vijećnik Obradović tvrdi da bi njemu djelatnice Gradskog vrtića Požega sigurno priznale da su nešto krivo napravile.

7. MIROSLAV PENAVA

Vijećnik Miroslav Penava postavlja pitanje vezano za zadovoljstvo LED rasvjetom i nadodaje da je u prigradskim naseljima i mjestima gdje su stupovi malo dalje - slabije osvijetljeno i naglašava kako je na Trgu promijenjena LED rasvjeta te ga zanima gdje su stare lampe s Trga?

ANDREJA MENĐEL

Pročelnica Menđel odgovara da na Trgu nije promijenjena LED rasvjeta, nego su promijenjena rasvjetna tijela, koja su bila pod garancijom i kao takva su reklamirana, a postavljena su još u prethodnom mandatu.

MIROSLAV PENAVA

Vijećnik Penava napominje „Zato pitam - prije dvije godine je išla kompletna rekonstrukcija javne rasvjete na Trgu i stavljeno je sve novo i deset godina na lampe, a sad je sve mijenjano.“

ANDREJA MENĐEL

Pročelnica Menđel odgovara vijećniku da su lampe mijenjane iz garancije te nadodaje, to nije sadašnji projekt.

IZVOD IZ ZAPISNIKA

PREDSJEDNIK - stavlja na glasovanje Izvod iz zapisnika sa 16. sjednice Gradskog vijeća Grada Požege koja je održana 16. prosinca 2022. godine i konstatira da je predmetni Izvod iz zapisnika većinom glasova usvojen (sa 11 glasova za i sa 6 glasova protiv).

PREDSJEDNIK - konstatira da je na sjednici Gradskog vijeća Grada Požege prisutno 17 vijećnika od ukupno 19 vijećnika Gradskog vijeća Grada Požege i da se može nastaviti s radom sjednice.

DNEVNI RED

PREDSJEDNIK - predlaže dnevni red, te pita ima li prijedloga da se nešto izostavi iz dnevnog reda, te potom pita da li ima prijedloga za nadopunu dnevnog reda.

PREDSJEDNIK - konstatira da je dobio prijedlog za dopunu dnevnog reda današnje sjednice od Gradonačelnika, za točke 8. i 9. koje glase:

„8. Prijedlog izmjene Odluke o pristupanju lokalnoj akcijskoj grupi (LAGU) - Papuk -Krndija“ i

„9. Prijedlog Odluke o davanju suglasnosti za dugoročno zaduživanje trgovačkog društva Komunalac Požega d.o.o.

Potom poziva Gradonačelnika da obrazloži prijedloge vezna za dopunu dnevnog reda.

GRADONAČELNIK - napominje, da su isti prijedlozi u pisanom obliku kao i obrazloženje dostavljeni predsjedniku Gradskog vijeća i putem e-maila vijećnicima.

PREDSJEDNIK - stavlja na glasovanje dopune dnevnog reda koje je predložio Gradonačelnik, pod točkom 8. i 9. (Prijedlog izmjene Odluke o pristupnosti lokalnoj akcijskoj grupi (LAGU) - Papuk- Krndija i Prijedlog Odluke o davanju suglasnosti za dugoročno zaduživanje trgovačkog društva Komunalac Požega d.o.o.) i konstatira da su isti prijedlozi usvojeni većinom glasova (s 11 glasova za, s 5 glasova protiv i s 1 suzdržanim glasom).

PREDSJEDNIK - daje na glasovanje dnevni red s dopunama i konstatira da je većinom glasova (s 11 glasova za, s 5 glasova protiv i s 1 suzdržanim glasom) usvojen sljedeći:

D N E V N I R E D:

1. Prijedlog Odluke o dodjeli javnih priznanja Grada Požege u 2023. godini

*Predlagatelj za točku 1.: Savjet za zaslužne građana i javna priznanja Grada Požege*

2.a) Prijedlog Odluke o prodaji nekretnine, k.č.br. 467/10, u k.o. Požega

b) Prijedlog Odluke o prodaji nekretnine, k.č.br. 460/1, u k.o. Požega

1. Prijedlog Odluke prodaji nekretnine, stan u Zagrebu, Siget 14f

3. Prijedlog Odluke o ukidanju statusa javnog dobra na k.č.br. 478, u k.o. Požega

4. Prijedlog Odluke o izmjenama Odluke o komunalnom redu

5. Prijedlog Zaključka za razrješenje i imenovanje mrtvozornika za prigradska naselja Grada Požege

6. Izvješće o korištenju proračunske zalihe za razdoblje od 1. listopada do 31. prosinca 2022. godine

*Predlagatelj za točke 2. do 6.: Gradonačelnik Grada Požege*

7. Prijedlog Izmjena i dopuna Poslovnika o radu Gradskog vijeća Grada Požege

*Predlagatelj za točku 7.: devet vijećnika Gradskog vijeća Grada Požege*

UTVRĐIVANJE KVORUMA

PREDSJEDNIK - utvrđuje da je sjednici (i nadalje) nazočno 17 vijećnika od ukupno 19 vijećnika.

Nakon utvrđenog kvoruma i usvojenog Dnevnog reda prelazi se na rad po točkama dnevnog reda.

Ad. 1.

Prijedlog Odluke o dodjeli javnih priznanja Grada Požege u 2023. godini

PREDSJEDNIK - poziva Gradonačelnika da u ime Savjeta za zaslužne građane i javna priznanja obrazloži ovu točku dnevnog reda.

GRADONAČALNIK - daje riječ Ljiljani Bilen, pročelnici Upravnog odjela za samoupravu kako bi obrazložila Prijedlog Odluke o dodjeli javnih priznanja Grada Požege u 2023. godini.

LJILJANA BILEN - daje kratko obrazloženje ove točke dnevnog reda.

PREDSJEDNIK - otvara raspravu.

U RASPRAVI JE SUDJELOVAO: vijećnik dr.sc. Dinko Zima.

PREDSJEDNIK - zaključuje raspravu, daje na glasovanje Odluku o dodjeli javnih priznanja Grada Požege u 2023. godini i konstatira da je Gradsko vijeće Grada Požege, jednoglasno (s 17 glasova za), usvojilo

O D L U K U

o dodjeli javnih priznanja Grada Požege u 2023. godini

Članak 1.

U povodu Dana Grada, 12. ožujka, dodjeljuju se javna priznanja Grada Požege, kako slijedi:

I. POVELJA HUMANOSTI dodjeljuje se

IVICI MAĐAREVIĆU

Ivica Mađarević, rođen je 25. lipnja 1970. godine u Požegi, u Vidovcima, umirovljeni je narednik Hrvatske vojske, a kao dragovoljac Domovinskog rata od lipnja 1991. godine sudjelovao je u brojim vojnim operacijama i akcijama za oslobođenje Požege i Republike Hrvatske. Poslije vojno-redarstvene akcije Hrvatske vojske i specijalne policije Republike Hrvatske „Bljesak“ (1. svibnja 1995. godine) i oslobađanja okupiranog područja zapadne Slavonije, nastavlja s radom u postrojbama 123. brigade pbr „RS“ i SzOP-a Požega, da bi se nakon umirovljenja zaposlio kao zaštitar u Općoj županijskoj bolnici Požega.

Gospodin Mađarević u posljednjih nekoliko godina aktivan je član i voditelj volonterske grupe dobrih ljudi, velikog srca „Sve za život“ koji svojim volonterskim i humanim radom pomaže onkološkim bolesnicima te im uljepšava dane koje provode na liječenju i onkološkim pregledima u Općoj županijskoj bolnici Požega kroz edukativnu i psihološku pomoć te pružanje razne okrjepe. Također, s drugim volonterima posjećuje bolesnike u njihovim domovima pomažući ima u njihovom svakodnevnim potrebama i poslovima, odvozi ih na liječenje i preglede, organizira izlete i druženja bolesnika kao i drugu potrebnu pomoć i ljudsku podršku.

II. GODIŠNJA NAGRADA dodjeljuje se

ŽELJKI PEŠKA

Požežanka Željka Peška, članica je Hrvatske kuglačke reprezentacije za slijepe i slabovidne osobe i godinama postiže izvanredne sportske uspjehe.

U svibnju 2022. godine sudjelovala je na 21. IBSA Europskom prvenstvu za slijepe i slabovidne osobe u Apatinu te pridonijela uspjehu Hrvatske reprezentacije koja je u konkurenciji devet reprezentacija, s osvojenih petnaest medalja bila najuspješnija reprezentacija na prvenstvu. Željka je na navedenom prvenstvu osvojila četiri medalje (**zlatnu medalju** u **mješovitom paru** s **Duškom Božićem iz Osijeka, srebrnu** **medalju** u kombinaciji,**srebrnu medalju** pojedinačno te **brončanu medalju ekipno)**.

Kontinuiranim radom i upornošću gospođa Peška godinama postiže vrhunske rezultate unatoč teškoćama s kojima se nosi. Svojim uspjehom potiče i druge osobe s invaliditetom na aktivno sudjelovanje u sportskim i ostalim društvenim aktivnostima te je pozitivan primjer za mogućnost izbora kvalitetnijeg provođenja slobodnog vremena i zdravijeg načina života.

III. KOLEKTIVNA NAGRADA dodjeljuje se

OŠ DOBRIŠA CESARIĆ

OŠ „Dobriša Cesarić” (u nastavku teksta: Škola) u prošloj godini bila je prepoznatljiva po iznimnim aktivnostima učenika i učitelja Škole (44 različite izvannastavne aktivnosti i dodatne nastave) i okrunila se izvanrednim rezultatima i mnogim nagradama na školskim, županijskim i državnim natjecanjima iz različitih predmeta kao i na raznim smotrama i natječajima.

Posebne zasluge pridaju se Školi na realizaciji školskog projekta Cesarić u Cesariću - Čitamo Cesarića 2022. te pripremi digitalne zbirke literarnih i likovnih radova Staza. U povodu 120. obljetnice rođenja Dobriše Cesarića, a u sklopu projekta „Cesarić u Cesariću” u Gradskoj knjižnici Požega otvorena je izložba „Dobriša Cesarić u Požegi” koja je nastala u suradnji literarne skupine učenika OŠ „Dobriša Cesarić” i Gradskog muzeja Požega.

Učenici, djelatnici i roditelji pokazali svoje veliko srce i požrtvovnost tijekom 2022. godine sudjelovanjem u brojnim humanitarnim akcijama (kao npr. „I za 1000 radosti” Hrvatskog Caritasa, Marijini obroci, Čaj za malog zmaja i druge).

Škola se iskazala kao dobar domaćin sportsko-edukativne kampanje Sportskih igara mladih pod nazivom ”Zero Waste-Budi dio Igre-Čuvajmo naš planet” (o čemu je snimljena je i TV reportaža koja je prikazana na javnoj televiziji), a članovi Code Cluba Cesarići bili su dionici „Svjetskog dana pozdrava“ koji se obilježava se 21. studenoga. Također, Literarna skupina škole bila je uključena svojim molitvenim, literarnim i likovnim radovima u obilježavanje svečanog srebrnog jubileja povodom 25 obljetnice uspostave Požeške biskupije te u niz drugih aktivnosti (kao npr. projekti Let me tell you a Story about, Mala škrinja velikih pitanja, Medaljica Cesarica, Mladi Peićevci i drugo).

Povodom obilježavanja Dana učitelja 5. listopada 2022. godine Škola je ugostila pokretnu izložbu Hrvatskog školskog muzeja „Učiteljice i učitelji u Hrvatskoj 1849.-2009., a na Ekofotki 2022. učenika osnovnih škola Republike Hrvatske osvojila 3. nagradu.

ŽENSKOM KOŠARKAŠKOM KLUBU PLAMEN POŽEGA

Ženski košarkaški klub Plamen Požega pravni je sljednik Ženskog košarkaškog kluba Jedinstvo koji je osnovan u Požegi 1947. godine, a 1959. godine promijenio je ime u Košarkaški klub Požega (u nastavku teksta: Klub).

U nekoliko navrata Klub je bio pred ulaskom u prvu ligu. Nakon smrti dugogodišnjeg trenera Svetislava Pirca krajem 1987. godine ženska košarka gotovo prestaje s radom i Klub se stavlja u stanje mirovanja. Ponovno se ozbiljnije pokreće rad s najmlađima 1990. godine kada Blagojka Leko i Vladimir Englman kreću s radom u školi košarke. Klub je 1996. godine postao član A-2 HKL, a 2002. godine postaje članom najvišeg ranga natjecanja A-l HKL. Kruna kontinuiranog kvalitetnog rada Kluba je ostvarena u sezoni 2021./2022. kada je Klub postao državni viceprvak. Nadalje, Klub je osvojio peto mjesto na Međunarodnoj ženskoj regionalnoj ligi (WABA) gdje je predstavljao Hrvatsku u EuroCupu u sezoni 2022./2023.

Klub, uz seniorsku ekipu, danas ima pet kategorija mladih košarkašica, ukupno oko 70 košarkašica svih uzrasta i sve su uključene u natjecateljski dio. U svojoj bogatoj povijesti Klub je dao mnogo državnih reprezentativki, posebno u mladim kategorijama. Tako su Martina Lovrić i Kristina Soldo u mladim kategorijama bile (svaka) na pet europskih prvenstava. Prva žena koja sjedi na klupi (jedne) NBA ekipe je bivša igračica Kluba Ivana Šerić, koja je također nastupala u reprezentaciji Hrvatske svih mladih uzrasnih kategorija. Trener Vladimir Englman je bio izbornik kadetske, juniorske i mlade kadetske reprezentacije Hrvatske i šest godina trener u seniorskoj reprezentaciji Hrvatske.

Svojim kontinuiranim kvalitetnim radom i postignutim rezultatima Klub je promovirao Grad Požegu u Hrvatskoj i u svijetu.

Članak 2.

Ova Odluka stupa na snagu prvog dana od dana objave u Službenim novinama Grada Požege.

Ad 2.

1. Prijedlog Odluke o prodaji nekretnine, k.č.br. 467/10, u k.o. Požega

PREDSJEDNIK - daje riječ Gradonačelniku koji potom daje riječ Klari Miličević, pročelnici Upravnog odjela za imovinsko-pravne poslove kako bi obrazložila ovu točku dnevnog reda.

KLARA MILIČEVIĆ - daje kratko obrazloženje ove točke dnevnog reda.

PREDSJEDNIK - otvara raspravu.

PREDSJEDNIK - zaključuje raspravu, daje na glasovanje Odluku o prodaji nekretnine, k.č.br. 467/10, u k.o. Požega i konstatira da je Gradsko vijeće Grada Požege, bez rasprave, većinom glasova (s 11 glasova za, s 4 glasa protiv i s 1 suzdržanim glasom), usvojilo

O D L U K U

o prodaji nekretnine k.č.br. 467/10, z.k.ul.br. 5390, u k.o. Požega

Članak 1.

Grad Požega, Trg Sv. Trojstva 1, Požega, donosi Odluku o prodaji nekretnine u vlasništvu Grada Požege, katastarske oznake k.č.br. 467/10, opisane kao Gradsko područje, pašnjak, ukupne površine 11345 m2, upisane u zk.ul.br. 5390, u k.o. Požega.

Članak 2.

Ukupna tržišna vrijednost nekretnine opisane u članku 1. ove Odluke, utvrđena je Procjembenim elaboratom sačinjenim u studenom 2022. godine od strane stalnog sudskog vještaka i procjenitelja iz Požege, Ante Budimira, građ.inž. i iznosi 32.517,09 eura (u protuvrijednosti 245.000,00 kuna, prema fiksnom tečaju konverzije od 7,53450 kuna za 1 euro) i ista predstavlja početnu kupoprodajnu cijenu.

Članak 3.

Nekretnina iz članka 1. ove Odluke prodat će se putem javnog natječaja koji provodi Povjerenstvo za provođenje natječaja i druge oblike raspolaganja građevinskim zemljištem u vlasništvu Grada Požege.

Pri odabiru najpovoljnije ponude Povjerenstvo iz stavka 1. ovoga članka vodit će se kriterijem najviše ponuđene cijene.

Članak 4.

Upravni odjel za imovinsko-pravne poslove zadužuje se za sastavljanje teksta javnog natječaja za prodaju nekretnine sukladno važećim zakonskim odredbama i odlukama Grada Požege.

Članak 5.

Ova Odluka stupa na snagu danom donošenja, a objavit će se u Službenim novinama Grada Požege.

1. Prijedlog Odluke o prodaji nekretnine, k.č.br. 460/1, u k.o. Požega

PREDSJEDNIK - daje riječ Gradonačelniku koji potom daje riječ Klari Miličević, pročelnici Upravnog odjela za imovinsko-pravne poslove kako bi obrazložila ovu točku dnevnog reda.

KLARA MILIČEVIĆ - daje kratko obrazloženje ove točke dnevnog reda.

PREDSJEDNIK - otvara raspravu.

U RASPRAVI SU SUDJELOVALI: vijećnici dr.sc Dinko Zima i Mitar Obradović.

PREDSJEDNIK - zaključuje raspravu, daje na glasovanje Odluku o prodaji nekretnine, k.č.br. 460/1, u k.o. Požega i konstatira da je Gradsko vijeće Grada Požege, većinom glasova (s 11 glasova za, s 5 glasa protiv i 1 suzdržanim glasom), usvojilo

O D L U K U

o prodaji nekretnine k.č.br. 460/10, zk.ul.br. 7922, u k.o. Požega

Članak 1.

Grad Požega, Trg Sv. Trojstva 1, Požega, donosi Odluku o prodaji nekretnine u vlasništvu Grada Požege, katastarske oznake k.č.br. 460/10, opisane kao pašnjak gradsko područje, ukupne površine 1467 m2, upisane u zk.ul.br. 7922, u k.o. Požega.

Članak 2.

Ukupna tržišna vrijednost nekretnine iz članka 1. ove Odluke, utvrđena je Elaboratom o procjeni tržišne vrijednosti nekretnine sačinjenim u siječnju 2023. godine od strane stalnog sudskog vještaka i procjenitelja Danijela Malčića, dipl.ing.građ. iz Požege i iznosi 25.700,00 eura (u protuvrijednosti 193.636,65 kuna, prema fiksnom tečaju konverzije 7,53450 kuna za 1 euro).

 Ukupna tržišna vrijednost nekretnine koja je predmet ove Odluke o prodaji predstavlja početnu kupoprodajnu cijenu.

Članak 3.

Nekretnina iz članka 1. ove Odluke prodat će se putem javnog natječaja koji provodi Povjerenstvo za provođenje natječaja i druge oblike raspolaganja građevinskim zemljištem u vlasništvu Grada Požege.

Pri odabiru najpovoljnije ponude Povjerenstvo iz stavka 1. ovoga članka vodit će se kriterijem najviše ponuđene cijene.

Članak 4.

Upravni odjel za imovinsko-pravne poslove zadužuje se za sastavljanje teksta javnog natječaja za prodaju nekretnine sukladno važećim zakonskim odredbama i odlukama Grada Požege.

Članak 5.

Ova Odluka stupa na snagu danom donošenja, a objavit će se u Službenim novinama Grada Požege.

1. Prijedlog Odluke o prodaji nekretnine, stan u Zagrebu, Siget 14f

PREDSJEDNIK - daje riječ Gradonačelniku koji potom daje riječ Klari Miličević, pročelnici Upravnog odjela za imovinsko-pravne poslove kako bi obrazložila ovu točku dnevnog reda.

KLARA MILIČEVIĆ - daje kratko obrazloženje ove točke dnevnog reda.

PREDSJEDNIK - otvara raspravu.

PREDSJEDNIK - zaključuje raspravu, daje na glasovanje Odluku o prodaji nekretnine, k.č.br. 460/1, u k.o. Požega i konstatira da je Gradsko vijeće Grada Požege, bez rasprave, većinom glasova (s 10 glasova za, s 5 glasova protiv i s 2 suzdržana glasa), usvojilo

O D L U K U

o prodaji suvlasničkog dijela nekretnine, stan u Zagrebu, Siget 14 F

Članak 1.

Grad Požega, Trg Sv. Trojstva 1, Požega, donosi Odluku o prodaji svog suvlasničkog dijela nekretnine koji je upisan u zemljišne knjige kao redni broj 101., etažno vlasništvo (E-100), stan koji se nalazi u visokom prizemlju, površine 48,31 m2, u zgradi sagrađenoj i upisanoj u k.č.br. 661, zk.ul.br. 22973, u k.o. Klara, na adresi Siget 14F, 10020 Zagreb.

Članak 2.

Ukupna tržišna vrijednost nekretnine opisane u članku 1. ove Odluke utvrđena je Procjembenim elaboratom sačinjenim u studenom 2022. godine od strane stalnog sudskog vještaka i procjenitelja Danijela Malčića iz Požege i iznosi ukupno 94.219,16 eura (u protuvrijednosti 711.000,00 kuna, prema fiksnom tečaju konverzije od 7,53450 kuna za 1 euro).

Članak 3.

Suvlasnički dio nekretnine iz članka 1. ove Odluke prodat će se putem javnog natječaja i postupka javnog nadmetanja (licitacije) koji provodi Povjerenstvo za prodaju stanova u vlasništvu Grada Požege.

Pri odabiru najpovoljnije ponude Povjerenstvo iz stavka 1. ovoga članka vodit će se kriterijem najviše ponuđene cijene.

Članak 4.

Upravni odjel za imovinsko-pravne poslove zadužuje se za sastavljanje teksta javnog natječaja sukladno važećim zakonskim odredbama i odlukama Grada Požege.

Javnim natječajem će se odrediti početna najniža kupoprodajna cijena koja ne može biti niža od ukupne tržišne vrijednosti nekretnine iz članka 2. ove Odluke.

Članak 5.

Ova Odluka stupa na snagu danom donošenja, a objavit će se u Službenim novinama Grada Požege.

Ad 3.

Prijedlog Odluke o ukidanju statusa javnog dobra na k.č.br. 478, u k.o. Požega

PREDSJEDNIK - daje riječ Gradonačelniku koji potom daje riječ Klari Miličević, pročelnici Upravnog odjela za imovinsko-pravne poslove kako bi obrazložila ovu točku dnevnog reda.

KLARA MILIČEVIĆ - daje kratko obrazloženje ove točke dnevnog reda.

PREDSJEDNIK - otvara raspravu.

U RASPRAVI JE SUDJELOVAO: vijećnik Mitar Obradović.

PREDSJEDNIK - zaključuje raspravu, daje na glasovanje Odluku o ukidanju statusa javnog dobra na k.č.br. 478 u k.o. Požega i konstatira da je Gradsko vijeće Grada Požege, većinom glasova (s 11 glasova za i sa 6 suzdržanih glasova) , usvojilo

O D L U K U

o ukidanju statusa javnog dobra u općoj uporabi na nekretnini oznake k.č.br. 478,

zk.ul.br. 7825, k.o. Požega

I.

Ovom se Odlukom utvrđuje da je nekretnina u k.o. Požega, označena kao k.č.br. 478, opisana kao Gradsko područje, put, površine od 1480 m2, upisana u zk.ul.br. 7825, u zemljišnim knjigama uknjižena kao javno dobro u općoj uporabi - neotuđivo vlasništvo Grada Požege, izgubila značaj javnog dobra, jer u svojoj naravi ne predstavlja nerazvrstanu cestu sukladno Zakonu o cestama (Narodne novine, broj: 84/11., 22/13., 54/13., 148/13., 92/14., 110/19., 144/21., 114/22., 114/22. i 4/23.).

II.

Na temelju ove Odluke podnijet će se prijedlog za uknjižbu Zemljišno-knjižnom odjelu Općinskog suda u Požegi radi brisanja statusa javnog dobra u općoj uporabi na nekretnini opisanoj u točki I. ove Odluke, uz istodobni upis prava vlasništva na ime i za korist Grada Požege.

III.

Ova Odluka stupa na snagu danom donošenja, a objavit će se u Službenim novinama Grada Požege.

Ad 4.

Prijedlog Odluke o izmjenama Odluke o komunalnom redu

PREDSJEDNIK - poziva Gradonačelnika kao ovlaštenog predlagatelja da obrazloži ovu točku dnevnog reda.

GRADONAČELNIK - daje riječ Andreji Menđel, pročelnici Upravnog odjela za komunalne djelatnosti i gospodarenje da obrazloži ovu točku dnevnog reda.

ANDREJA MENĐEL - daje kratko obrazloženje ove točke dnevnog reda.

PREDSJEDNIK - otvara raspravu.

PREDSJEDNIK - zaključuje raspravu, daje na glasovanje Odluku o izmjenama Odluke o komunalnom redu i konstatira da je Gradsko vijeće Grada Požege, bez rasprave, jednoglasno (sa 17 glasova za), usvojilo

O D L U K U

o izmjenama Odluke o komunalnom redu Grada Požege

Članak 1.

Ovom Odlukom mijenja se Odluka o komunalnom redu Grada Požege (Službene novine Grada Požege, broj: 14/22.) (u nastavku teksta: Odluka).

Članak 2.

U članku 102. Odluke, u

- stavku 1. riječi: „2.500,00 kuna“ zamjenjuju se riječima: „330 eura“

- stavku 2. riječi: „1.000,00 kuna“ zamjenjuju se riječima „130,00 eura“

- stavku 3. riječi: „400,00 kuna“ zamjenjuju se riječima: „53,00 eura“

- stavku 4. riječi: „400,00 kuna“ zamjenjuju se riječima: „53,00 eura“.

Članak 3.

U članku 103. Odluke, u

- stavku 1. riječi: „2.500,00 kuna“ zamjenjuju se riječima: „330 eura“

- stavku 2. riječi: „1.000,00 kuna“ zamjenjuju se riječima „130,00 eura“.

- stavku 3. riječi: „400,00 kuna“ zamjenjuju se riječima: „53,00 eura“.

- stavku 4. riječi: „400,00 kuna“ zamjenjuju se riječima: „53,00 eura“.

Članak 4.

U članku 104. i 105. u stavku 1. Odluke riječi: „400,00 kuna“ zamjenjuju se riječima: „53,00 eura“.

Članak 5.

Ova Odluka stupa na snagu osmog dana od dana objave u Službenim novinama Grada Požege.

Ad 5.

Prijedlog Zaključka za razrješenje i imenovanje mrtvozornika za prigradska

naselja Grada Požege

PREDSJEDNIK - poziva Gradonačelnika kao ovlaštenog predlagatelja da obrazloži ovu točku dnevnog reda.

GRADONAČELNIK - daje riječ Ljiljani Bilen, pročelnici Upravnog odjela za samoupravu da obrazloži ovu točku dnevnog reda.

LJILJANA BILEN - daje kratko obrazloženje ove točke dnevnog reda.

PREDSJEDNIK - otvara raspravu.

PREDSJEDNIK - zaključuje raspravu, daje na glasovanje Zaključak za razrješenje i imenovanje mrtvozornika za prigradska naselja Grada Požege i konstatira da je Gradsko vijeće Grada Požege, bez rasprave, jednoglasno (sa 17 glasova za), usvojilo

Z A K L J U Č A K

za razrješenje i imenovanje mrtvozornika za prigradska naselja Grada Požege

I.

Gradsko vijeće Grada Požege predlaže da se za prigradska naselja Vidovci i Dervišaga, Ćosine Laze, Vasine Laze, Laze Prnjavor i Komušina razriješi dužnosti mrtvozornika Antun Tonko Jakobović, dr.med. te da se umjesto imenovanog za mrtvozornika imenuje Danijel Rušitović, med. tehničar, zaposlenika Zavoda za hitnu medicinu Požeško-slavonske županije.

II.

Ovaj će se prijedlog uputiti Skupštini Požeško-slavonske županije na daljnje postupanje.

Ad 6.

Izvješće o korištenju proračunske zalihe za razdoblje od 1. listopada do 31. prosinca 2022. godine

PREDSJEDNIK - poziva Gradonačelnika kao ovlaštenog predlagatelja da obrazloži ovu točku dnevnog reda.

GRADONAČELNIK - daje riječ Slavici Kruljac, pročelnici Upravnog odjela za financije i proračun obrazloži ovu točku dnevnog reda.

SLAVICA KRULJAC - daje kratko obrazloženje ove točke dnevnog reda.

PREDSJEDNIK - otvara raspravu.

PREDSJEDNIK - zaključuje raspravu, utvrđuje tekst Zaključka o usvajanju Izvješća o korištenju proračunske zalihe za razdoblje od 1. listopada do 31. prosinca 2022. godine, daje isti na glasovanje i konstatira da je Gradsko vijeće Grada Požege, bez rasprave, jednoglasno (sa 17 glasova za), usvojilo

Z A K L J U Č A K

o usvajanju Izvješća o korištenju proračunske zalihe za razdoblje

 od 1. listopada do 31. prosinca 2023. godine

I.

Gradsko vijeće Grada Požege usvaja Izvješće o korištenju proračunske zalihe za razdoblje od 1. listopada do 31. prosinca 2022. godine.

II.

Ovaj će se Zaključak objaviti u Službenim novinama Grada Požege.

Ad. 7.

**Prijedlog Izmjena i dopuna Poslovnika o radu Gradskog vijeća Grada Požege**

PREDSJEDNIK - poziva vijećnike, odnosno Klub vijećnika SDP-a kao predlagatelje ove točke dnevnog rada da obrazlože svoj Prijedlog Izmjena i dopuna Poslovnika o radu Gradskog vijeća Grada Požege. Napominje, da je o istom Prijedlogu raspravljao Odbor za statutarno-pravna pitanja na sjednici održanoj 15. veljače, o.g., te je Gradskom vijeću o predmetnom prijedlogu dostavilo svoj Zaključak.

Ispred Kluba vijećnika SDP-a Mitar Obradović daje obrazloženje vezano uz ovu točku dnevnog reda.

PREDSJEDNIK - otvara raspravu.

U RASPRAVI SU SUDJELOVALI: vijećnici Matej Begić, dr.sc. Dinko Zima, Mitar Obradović, Miroslav Penava, Tomislav Hajpek, Dijana Krpan i Martina Vlašić Iljkić.

PREDSJEDNIK - zaključuje raspravu daje na glasovanje Izmjene i dopune Poslovnika o radu Gradskog vijeća Grada Požege predložene od devet vijećnika te konstatira da iste nisu usvojene (7 glasova za i 10 glasova protiv).

Ad. 8.

Prijedlog Odluke o izmjeni Odluke o pristupanju lokalnoj akcijskoj grupi

(LAG-u) Papuk-Krndija

PREDSJEDNIK - poziva Gradonačelnika kao ovlaštenog predlagatelja da obrazloži ovu točku dnevnog reda.

GRADONAČELNIK - daje riječ Andreji Menđel, pročelnici Upravnog odjela za komunalne djelatnosti i gospodarenje da obrazloži ovu točku dnevnog reda.

ANDREJA MENĐEL - daje kratko obrazloženje ove točke dnevnog reda.

PREDSJEDNIK - otvara raspravu.

PREDSJEDNIK - zaključuje raspravu, daje na glasovanje i konstatira da je Gradsko vijeće Grada Požege, bez rasprave, jednoglasno (17 glasova za), usvojilo

O D L U K U

o izmjeni Odluke o pristupanju lokalnoj akcijskoj grupi (LAG-u) Papuk-Krndija

Članak 1.

Ovom Odlukom mijenja se Odluka o pristupanju lokalnoj akcijskoj grupi (LAG-u) Papuk-Krndija (Službene novine Grada Požege, broj: 10/14.9) (u nastavku teksta: Odluka).

Članak 2.

Članak 1. Odluke mijenja se i glasi:

„Gradsko vijeće Grada Požege suglasno je sa pristupanjem Grada Požege lokalnoj akcijskoj grupi (LAG-u) Papuk-Krndija (skraćeno: LAG Papuk-Krndija), sada LAG „Barun Trenk“, sa pripadajućim naseljima: Alaginci, Bankovci, Crkveni Vrhovci, Ćosine Laze, Dervišaga, Donji Emovci, Drškovci, Emovački Lug, Golobrdci, Gornji Emovci, Gradski Vrhovci, Komušina, Krivaj, Kunovci, Laze Prnjavor, Marindvor, Mihaljevci, Nova Lipa, Novi Mihaljevci, Novi Štitnjak, Novo Selo, Požega, Seoci, Stara Lipa, Šeovci, Škrabutnik, Štitnjak, Turnić, Ugarci, Vasine Laze i Vidovci.“

Članak 3.

Ova Odluka stupa na snagu osmog dana od dana objave u Službenim novinama Grada Požege.

Ad. 9.

Prijedlog Odluke o davanju suglasnosti za dugoročno zaduživanje trgovačkog društva Komunalac Požega d.o.o.

PREDSJEDNIK - poziva Gradonačelnika kao ovlaštenog predlagatelja da obrazloži ovu točku dnevnog reda.

GRADONAČELNIK -poziva Domagoja Lovrića, direktora trgovačkog društva Komunalac Požega d.o.o. da obrazloži ovu točku dnevnog reda.

DOMAGOJ LOVRIĆ - daje kratko obrazloženje ove točke dnevnog reda.

PREDSJEDNIK - otvara raspravu.

U RASPRAVI JE SUDJELOVAO: vijećnik dr.sc. Dinko Zima.

PREDSJEDNIK - zaključuje raspravu, daje na glasovanje Odluku o davanju suglasnosti za dugoročno zaduživanje trgovačkog društva Komunalac Požega d.o.o. i konstatira da je Gradsko vijeće Grada Požege, većinom glasova (s 11 glasova za, s 5 glasova protiv i s 1 suzdržanim glasom ), usvojilo

O D L U K U

o davanju suglasnosti za dugoročno zaduživanje trgovačkog društva Komunalac Požega d.o.o.

I.

Daje se suglasnost za dugoročno zaduživanje trgovačkom društvu KOMUNALAC POŽEGA d.o.o., Požega, Vukovarska 8, OIB: 99740428762 koje je u većinskom vlasništvu Grada Požege, putem financijskog leasinga kod PBZ-LEASING d.o.o., za kupnju komunalnog vozila samopodizača, uz sljedeće uvjete:

|  |  |
| --- | --- |
| Nabavna vrijednost predmeta leasinga s PDV-om | 180.000,00 EUR |
| Učešće | 0,00 EUR |
| Jednokratni trošak obrade | 0,00 EUR |
| Kamatna stopa (fiksna) | 5,25% |
| Trošak kamata | 19.962,88 EUR |
| Ukupna cijena ponude s PDV-om | 199.962,88 EUR |
| Broj leasing obroka | 48 rata |
| Leasing rate | 4.163,81 EUR |
| Otkupna rata | 100,00 EUR |

II.

Ova Odluka stupa na snagu danom donošenja, a objavit će se u Službenim novinama Grada Požege.

PREDSJEDNIK - zaključuje sjednicu Gradskog vijeća u 18,05 sati.

PREDSJEDNIK

Matej Begić, dipl.ing.šum.

ZAPISNIČARKA

Gordana Gajer